CELEX: 
Language: ro
Date: 2022-04-07 00:00:00
Title: REGULAMENTUL DELEGAT (UE) / AL COMISIEI de completare a Regulamentului (CE) nr. 561/2006 al Parlamentului European și al Consiliului în ceea ce privește stabilirea de standarde care detaliază nivelul de servicii și de securitate al spațiilor de parcare sigure și securizate și procedurile de certificare a acestora

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Spațiile de parcare sigure și securizate sunt esențiale pentru îmbunătățirea condițiilor de muncă ale conducătorilor auto, permițându-le acestora să beneficieze de odihnă de calitate în condiții de securitate și siguranță, în timp ce au acces la un nivel minim de servicii. Dezvoltarea unor spații de parcare sigure și securizate este esențială pentru realizarea obiectivelor Regulamentului (CE) nr. 561/2006 al Parlamentului European și al Consiliului din 15 martie 2006 privind armonizarea anumitor dispoziții ale legislației sociale în domeniul transporturilor rutiere, de modificare a Regulamentelor (CEE) nr. 3821/85 și (CE) nr. 2135/98 ale Consiliului și de abrogare a Regulamentului (CEE) nr. 3820/85 al Consiliului
                  1
               , care vizează îmbunătățirea condițiilor de lucru și a siguranței rutiere.
            
            
               Conducătorii auto din sectorul transportului rutier pot fi victimele unor incidente legate de infracțiunile în domeniul transportului de mărfuri, în special atunci când transportă mărfuri de mare valoare. În plus, îmbarcarea ilegală a imigranților la bordul vehiculelor grele de marfă pe anumite rute tinde să aibă loc în spațiul de servicii, în timp ce conducătorii auto se odihnesc. Prin urmare, spațiile de parcare sigure și securizate sunt necesare pentru a-i proteja pe conducătorii auto de aceste amenințări, dar și pentru ca întreprinderile să își protejeze încărcăturile împotriva infracțiunilor legate de transportul de mărfuri. 
            
            
               Spațiile de parcare sigure și securizate sunt, de asemenea, esențiale pentru a asigura condiții de odihnă bune pentru conducătorii auto din sectorul transportului rutier. Garantarea securității conducătorilor auto pe durata repausului este esențială pentru a se asigura că aceștia nu sunt afectați de stres și nu acumulează oboseală. Acest lucru ar trebui să contribuie, de asemenea, la siguranța rutieră și la prevenirea accidentelor cauzate de oboseală.
            
            
               Studiul Comisiei din 2019 privind locurile de parcare sigure și securizate pentru camioane
                  2
                a arătat că, în perioada de referință inclusă în studiu, infracțiunile legate de transportul de mărfuri au fost mai frecvente ca niciodată și că aproximativ 75 % dintre aceste incidente au loc atunci când vehiculele grele de marfă sunt parcate în locuri de parcare nesigure. 
            
            
               Acest studiu a recunoscut, de asemenea, actualul deficit semnificativ de spații de parcare sigure și securizate din Uniune, unde numărul de parcări disponibile se ridică la doar 7 000, în timp ce se estimează că cererea totală de parcări peste noapte pentru vehiculele grele de marfă a fost de 400 000 pe noapte.
            
            
               Întrucât spațiile de parcare sigure și securizate sunt prea puține, iar securitatea și serviciile furnizate de instalațiile existente sunt adesea insuficiente și necoordonate, este necesar să se stabilească standarde pentru spații de parcare sigure și securizate, precum și proceduri de certificare pentru aceste spații. 
            
            
               Având în vedere toate aceste elemente, colegiuitorii au decis să împuternicească Comisia să adopte un act delegat privind elaborarea de standarde și de proceduri de certificare pentru spații de parcare sigure și securizate. În acest scop, Regulamentul (UE) 2020/1054 al Parlamentului European și al Consiliului
                  3
                a adăugat un nou articol 8a la Regulamentul (CE) nr. 561/2006, conform căruia, pentru a fi considerate sigure și securizate, spațiile de parcare din Uniune trebuie să respecte o serie de cerințe în ceea ce privește detectarea și prevenirea accesului neautorizat, iluminatul și vizibilitatea, punctele de contact și procedurile pentru situații de urgență, instalațiile sanitare adecvate atât pentru bărbați, cât și pentru femei, posibilitățile de achiziționare a alimentelor și a băuturilor, conexiunile care permit comunicarea și sursele de alimentare electrică. Prin urmare, Comisia trebuie să adopte un act delegat care să stabilească standarde care să ofere detalii suplimentare cu privire la nivelul de servicii și de securitate al acestor spații, precum și cu privire la procedurile de certificare a acestora.
            
            
               2.CONSULTĂRI ÎNAINTEA ADOPTĂRII ACTULUI
            
            
               Comisia a discutat proiectul de regulament delegat cu Grupul de experți al Comisiei privind spațiile de parcare sigure și securizate pentru camioane, în cadrul mai multor reuniuni care au avut loc în perioada 2020-2021. Acest grup este format din experți desemnați de statele membre și experți din industrie, care au fost selectați cu atenție pentru cunoștințele lor de specialitate relevante în acest domeniu în urma unei cereri de candidaturi lansate la 20 decembrie 2018
                  4
               . 
            
            
               Standardele și procedurile de certificare detaliate în prezentul act se bazează și pe lucrările studiului din 2019 al Comisiei, menționat mai sus, pentru a defini cerințele privind securitatea și nivelul de servicii al spațiilor de parcare sigure și securizate. Principalele părți interesate din sectorul transportului rutier și al logisticii au fost consultate în cadrul acestui studiu. 
            
            
               Consultările desfășurate de Comisie au respectat principiile stabilite în Acordul interinstituțional din 13 aprilie 2016 privind o mai bună legiferare
                  5
               . Experții Parlamentului European au fost invitați la toate reuniunile acestui grup de experți. În plus, proiectul de regulament delegat a făcut obiectul mecanismului de feedback
                  6
               .
            
            
               3.ELEMENTELE JURIDICE ALE ACTULUI DELEGAT
            
            
               Structura noului regulament delegat respectă cerințele prevăzute în temeiul juridic al prezentului act, și anume articolul 8a alineatul (2) din Regulamentul (CE) nr. 561/2006. Acesta este structurat în jurul a două anexe principale: prima detaliază nivelul minim de servicii și cele patru niveluri diferite de securitate pe care trebuie să le respecte spațiile de parcare sigure și securizate pentru a fi certificate ca atare, iar a doua prevede normele privind procedurile de certificare pentru aceste spații de parcare. Regulamentul delegat include și o clauză de revizuire, conform căreia Comisia trebuie să evalueze, în termen de cel mult patru ani de la adoptarea actului, dacă standardele și procedurile de certificare stabilite ar trebui modificate în lumina evoluțiilor tehnologice existente – inclusiv în ceea ce privește necesitatea de a asigura un acces mai bun la combustibili alternativi – și pentru a îmbunătăți în permanență condițiile de muncă ale conducătorilor auto.
            
            
            
               REGULAMENTUL DELEGAT (UE) …/… AL COMISIEI
            
            
               din 7.4.2022
            
            
               de completare a Regulamentului (CE) nr. 561/2006 al Parlamentului European și al Consiliului în ceea ce privește stabilirea de standarde care detaliază nivelul de servicii și de securitate al spațiilor de parcare sigure și securizate și procedurile de certificare a acestora
            
         
         
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (CE) nr. 561/2006 al Parlamentului European și al Consiliului din 15 martie 2006 privind armonizarea anumitor dispoziții ale legislației sociale în domeniul transporturilor rutiere, de modificare a Regulamentelor (CEE) nr. 3821/85 și (CE) nr. 2135/98 ale Consiliului și de abrogare a Regulamentului (CEE) nr. 3820/85 al Consiliului
                  7
               , în special articolul 8a alineatul (2),
            
            
               întrucât:
            
            
               (1)în conformitate cu articolul 8 din Regulamentul (CE) nr. 561/2006, conducătorii auto din sectorul transportului rutier trebuie să efectueze perioade de repaus zilnic și săptămânal. Unele dintre aceste perioade de repaus sunt frecvent petrecute pe șosea, în special în cazurile în care conducătorii auto desfășoară operațiuni de transport internațional pe distanțe lungi. Prin urmare, este extrem de important ca conducătorii auto să aibă acces la spații de parcare unde se pot odihni în condiții de siguranță, cu instalații adecvate pentru a beneficia de serviciile de care au nevoie. 
            
            
               (2)Articolul 8a alineatul (1) din Regulamentul (CE) nr. 561/2006 stabilește o listă de cerințe pe care spațiile de parcare accesibile conducătorilor auto implicați în transportul rutier de mărfuri și de călători trebuie să le îndeplinească pentru a fi certificate ca spații de parcare sigure și securizate, în ceea ce privește nivelurile de servicii și de securitate ale acestor spații de parcare. 
            
            
               (3)Un studiu al Comisiei din 2019 privind spațiile de parcare sigure și securizate din Uniune
                  8
                a recunoscut deficitul semnificativ de astfel de instalații. De asemenea, Comisia a prezentat o serie de propuneri, inclusiv în ceea ce privește standardele pentru spațiile de parcare sigure și securizate și procedurile de certificare. 
            
            
               (4)Având în vedere deficitul actual de spații de parcare sigure și securizate din Uniune, dezvoltarea unor astfel de facilități ar trebui încurajată la nivelul Uniunii pentru a se asigura că conducătorii auto din sectorul transportului rutier au acces la acestea oriunde s-ar opri pe drumurile Uniunii. 
            
            
               (5)Pentru a stimula dezvoltarea unor spații de parcare sigure și securizate, este necesar să se dezvolte un cadru comun la nivelul Uniunii pentru a se asigura că sectorul are acces la informații clare și armonizate privind spațiile de parcare sigure și securizate din întreaga Uniune. 
            
            
               (6)Pentru a îmbunătăți condițiile de muncă ale conducătorilor auto din sectorul transportului rutier în conformitate cu Regulamentul (CE) nr. 561/2006, ar trebui să fie disponibil un nivel minim comun de servicii în toate spațiile de parcare sigure și securizate, indiferent de nivelul lor de securitate. 
            
            
               (7)Având în vedere numărul tot mai mare de incidente legate de infracțiunile în domeniul transportului de mărfuri care îi afectează pe conducătorii auto din sectorul transportului rutier, ar trebui consolidată securitatea conducătorilor auto din acest sector, pentru a se asigura că aceștia nu sunt afectați de stres și nu acumulează oboseală. Asigurarea unor condiții bune de odihnă pentru conducătorii auto în spații de parcare sigure și securizate este esențială pentru siguranța rutieră și pentru reducerea riscului de accidente cauzate de oboseală.
            
            
               (8)Spațiile de parcare sigure și securizate sunt fundamentale pentru ca atât conducătorii auto, cât și întreprinderile de transport să își protejeze încărcăturile împotriva infracțiunilor legate de transportul de mărfuri. Având în vedere diversitatea întreprinderilor și a mărfurilor transportate, este posibil ca operatorii de transport și conducătorii auto să aibă nevoie de spații de parcare cu diferite niveluri de securitate, în funcție de mărfurile pe care le transportă. Prin urmare, standardele Uniunii ar trebui să țină seama de diferitele tipuri de întreprinderi, iar spațiile de parcare ar trebui să asigure niveluri minime de securitate diferite. 
            
            
               (9)Securitatea spațiilor de parcare ar trebui realizată prin asigurarea faptului că există echipamente și proceduri de securitate adecvate în jurul perimetrului său, în zona de parcare în sine și la punctele de intrare și de ieșire. De asemenea, ar trebui să existe proceduri privind personalul pentru a se asigura că sunt adoptate măsuri de prevenire a riscurilor și pentru a atenua consecințele incidentelor atunci când acestea se produc. 
            
            
               (10)Pentru a oferi transparență și siguranță utilizatorilor de spații de parcare sigure și securizate, spațiile de parcare ar trebui să fie certificate de un organism de certificare independent, în conformitate cu procedurile definite la nivelul Uniunii. Ar trebui specificate în mod clar procedurile de certificare privind auditurile, reauditurile și auditurile neanunțate pentru spațiile de parcare sigure și securizate, pentru a se asigura că operatorii spațiilor de parcare știu cum să solicite certificarea sau recertificarea. De asemenea, ar trebui să se asigure aplicarea unor proceduri adecvate atunci când se constată că un spațiu de parcare sigur și securizat nu mai respectă nivelul de servicii sau de securitate pentru care a fost certificat. 
            
            
               (11)Utilizatorii spațiilor de parcare sigure și securizate ar trebui să dispună de mecanisme de depunere a plângerilor pentru a raporta cazurile de neconformitate. 
            
            
               (12)Organismele de certificare ar trebui să fie în măsură să elibereze certificate de audit operatorilor și, de asemenea, să comunice aceste informații Comisiei, astfel încât lista spațiilor de parcare sigure și securizate de pe site-ul oficial relevant să poată rămâne actualizată. 
            
            
               (13)Pentru a ține seama de dezvoltarea rapidă a tehnologiilor digitale și pentru a îmbunătăți în permanență condițiile de muncă ale conducătorilor auto, Comisia ar trebui să evalueze relevanța revizuirii standardelor armonizate și a procedurilor de certificare în termen de cel mult patru ani de la adoptarea prezentului act, 
            
            
               ADOPTĂ PREZENTUL REGULAMENT:
            
            
            
               Articolul 1
            
         
         
            
               Nivelul de securitate și de servicii
            
            
               Pentru a fi certificat ca spațiu de parcare sigur și securizat așa cum se menționează la articolul 8a alineatul (1) din Regulamentul (CE) nr. 561/2006, un spațiu de parcare trebuie să îndeplinească următoarele standarde: 
            
            
               (a)toate standardele privind nivelul minim de servicii prevăzut în secțiunea A din anexa I la prezentul regulament; 
            
            
               (b)toate standardele unuia dintre nivelurile de securitate prevăzute în secțiunea B din anexa I la prezentul regulament. 
            
            
            
               Articolul 2
            
            
               Procedurile de certificare
            
            
               Certificarea spațiilor de parcare ca spații de parcare sigure și securizate așa cum se menționează la articolul 8a alineatul (1) din Regulamentul (CE) nr. 561/2006 respectă standardele și procedurile prevăzute în anexa II la prezentul regulament. 
            
            
               Articolul 3
            
            
               Clauza de revizuire 
            
            
               Cel târziu la 7 aprilie 2026, Comisia evaluează dacă standardele și procedurile de certificare prevăzute în anexele I și II trebuie modificate în lumina evoluțiilor tehnologice existente și pentru a îmbunătăți în permanență condițiile de muncă ale conducătorilor auto.
            
            
            
               Articolul 4
            
            
               Intrarea în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 7.4.2022
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 102, 11.4.2006, p. 1.
               
               
                  
                     (2)
                  
                        Comisia Europeană (2019), Studiu privind locurile de parcare sigure și securizate pentru camioane. Disponibil la: 
                  https://sstpa.eu-study.eu/download/19/final-report/1188/final-report-sstpa-28022019-isbn.pdf
                  . 
               
               
                  
                     (3)
                  
                        Regulamentul (UE) 2020/1054 al Parlamentului European și al Consiliului din 15 iulie 2020 de modificare a Regulamentului (CE) nr. 561/2006 în ceea ce privește cerințele minime referitoare la duratele de conducere zilnice și săptămânale maxime, pauzele minime și perioadele de repaus zilnic și săptămânal și a Regulamentului (UE) nr. 165/2014 în ceea ce privește poziționarea prin intermediul tahografelor (JO L 249, 31.7.2020, p. 1).
               
               
                  
                     (4)
                  
                        Cerere de candidaturi pentru selectarea membrilor Grupului de experți privind spațiile de parcare sigure și securizate pentru camioane.
               
               
                  
                     (5)
                  
                        
                  JO L 123, 12.5.2016, p. 1
                  .
               
               
                  
                     (6)
                  
                        A se consulta la: 
                  https://ec.europa.eu/info/law/better-regulation/have-your-say_ro
                  . 
               
               
                  
                     (7)
                  
                        JO L 102, 11.4.2006, p. 1.
               
               
                  
                     (8)
                  
                        Studiul Comisiei privind spatiile de parcare sigure și securizate pentru camioane (2019) Disponibil la: 
                  https://sstpa.eu-study.eu/download/19/final-report/1188/final-report-sstpa-28022019-isbn.pdf
                  . 
               
            
      
    ---documentbreak--- 
      
         
         
            
               ANEXA I
            
            
               Standarde ale Uniunii care detaliază nivelul de servicii și de securitate al spațiilor de parcare sigure și securizate
            
            
            
               A.Nivelul minim de servicii
            
            
            
               Spațiile de parcare sigure și securizate certificate în conformitate cu standardele Uniunii respectă nivelul minim de servicii descris în tabelul 1. 
            
            
               Tabelul 1
            
            
                     
                        Instalații sanitare adecvate atât pentru bărbați, cât și pentru femei
                     
                  
                  
                     
                        – Sunt disponibile și funcționale toalete și dușuri separate atât pentru bărbați, cât și pentru femei. Dușurile sunt prevăzute cu apă caldă. 
                     
                     
                        – Sunt disponibile și funcționale robinete de apă, prevăzute cu apă caldă. Săpunul este pus la dispoziție gratuit. 
                     
                     
                        – Sunt disponibile la fața locului containere de gunoi, care se golesc în mod regulat. 
                     
                     
                        – Toaletele, dușurile și chiuvetele sunt curățate și verificate zilnic la intervale regulate, cu afișarea programului de curățenie.
                     
                  
               
                     
                        Posibilități de achiziționare a alimentelor și a băuturilor și de consum al acestora
                     
                  
                  
                     
                        – Gustările și băuturile sunt disponibile pentru achiziționare 24 de ore pe zi, 7 zile pe săptămână. 
                     
                     
                        – Este disponibil un spațiu de luat masa pentru conducătorii auto.
                     
                  
               
                     
                        Conexiuni care permit comunicarea
                     
                     
                  
                  
                     
                        – Conexiunea la internet este disponibilă gratuit. 
                     
                     
                  
               
                     
                        Alimentare cu energie electrică
                     
                  
                  
                     
                        – Sunt disponibile prize electrice pentru uz personal. 
                     
                     
                        – Până la 31 decembrie 2026, la fața locului sunt disponibile instalații electrice pentru vehiculele frigorifice de transport rutier. 
                     
                  
               
                     
                        Puncte de contact și proceduri pentru situații de urgență
                     
                  
                  
                     
                        – Sunt prevăzute indicatoare clare pentru a asigura circulația în condiții de siguranță a traficului la locul de parcare. 
                     
                     
                        – Punctele de contract pentru situații de urgență se afișează în spațiile de parcare cel puțin în limba oficială națională și în limba engleză. Acestea sunt însoțite de pictograme ușor de înțeles.
                     
                  
               
            
               B.Nivelurile de securitate
            
            
            
               1. Spațiile de parcare sigure și securizate certificate în conformitate cu standardele Uniunii îndeplinesc criteriile stabilite la unul dintre nivelurile de securitate descrise în tabelele 2-5. 
            
            
               2. În spațiile de parcare sigure și securizate se asigură că echipamentele și procedurile enumerate la fiecare nivel de securitate sunt pe deplin operaționale.
            
            
               3. Standardele stabilite în prezentul regulament nu aduc atingere legislației naționale referitoare la sarcinile care trebuie îndeplinite de personalul de securitate autorizat și instruit, intern sau extern. Toți membrii personalului de securitate beneficiază, de asemenea, de o instruire adecvată atunci când legislația națională impune acest lucru.
            
            
               4. Perioadele de păstrare a datelor colectate prin supraveghere video (CCTV) nu aduc atingere dreptului național sau legislației Uniunii în acest domeniu. Acestea se aplică oricăror cerințe obligatorii și voluntare în temeiul acestor standarde.
            
            
               5. Valorile iluminatului (Lux) indicate în diferitele niveluri de securitate sunt valori medii.
            
            
               6. Fără a aduce atingere legislației naționale care stabilește cerințe suplimentare privind instruirea, operatorii de spații de parcare sigure și securizate se asigură că personalul lor de la fața locului și de la distanță care se ocupă de aceste spații, precum și administratorul spațiilor de parcare participă la o instruire privind standardele Uniunii pentru spații de parcare sigure și securizate. Personalul nou urmează această instruire în termen de șase luni de la începerea activității. Instruirea acoperă următoarele subiecte:
            
            
               -instruirea și supravegherea personalului;
            
            
               -gestionarea incidentelor;
            
         
         
            
               -supravegherea și monitorizarea;
            
            
               -tehnologia.
            
            
               6. Spațiile de parcare sigure și securizate afișează la fața locului informațiile pentru utilizatori cu privire la modul de depunere a unei plângeri la organismul de certificare relevant. 
            
            
            
               a.Nivelul de bronz
            
            
            
               Tabelul 2
            
            
                     
                        NIVELUL DE BRONZ
                     
                  
               
                     
                        Perimetru
                     
                  
                  
                     
                        – Perimetrul spațiilor de parcare sigure și securizate este protejat prin mijloace vizuale de descurajare. Mijloacele vizuale de descurajare se amplasează la sol pentru a indica perimetrul spațiilor de parcare sigure și securizate, precum și că, în spațiul de parcare, nu este permis decât accesul vehiculelor de marfă și al vehiculelor autorizate. 
                     
                     
                        – Perimetrul spațiilor de parcare sigure și securizate este iluminat la 15 lucși. 
                     
                     
                        – Orice vegetație din jurul perimetrului spațiilor de parcare sigure și securizate este curățată pentru a asigura o bună vizibilitate. 
                     
                  
               
                     
                        Spațiul de parcare
                     
                  
                  
                     
                        – Se indică prin semnalizare corespunzătoare faptul că accesul în spațiul de parcare este permis numai pentru vehiculele de marfă și vehiculele autorizate. 
                     
                     
                        – Controalele fizice sau de supraveghere la distanță se efectuează cel puțin o dată la 24 de ore. 
                     
                     
                        – Orice vegetație din spațiul de parcare este curățată pentru a asigura o bună vizibilitate. 
                     
                     
                        – Benzile pentru vehicule și pietoni existente în spațiul de parcare sunt iluminate la 15 lucși. 
                     
                  
               
                     
                        Intrare/ieșire
                     
                  
                  
                     
                        – Punctele de intrare și de ieșire din spațiile de parcare sigure și securizate sunt iluminate la 25 de lucși.
                     
                     
                        – La toate punctele de intrare și de ieșire din spațiile de parcare sigure și securizate este instalat și pus în funcțiune un sistem CCTV care oferă o bună calitate a imaginii. 
                     
                     
                        – Sistemul CCTV are o înregistrare digitală continuă minimă (5 cadre pe secundă) sau bazată pe detectarea mișcării, cu pre-înregistrare și post-înregistrare, și camere de rezoluție HD cu redare fidelă pe timp de zi și de noapte de 720 de pixeli. 
                     
                     
                        – Operatorul spațiului de parcare sigur și securizat efectuează o verificare de rutină cu CCTV o dată pe săptămână, a cărei evidență trebuie păstrată timp de o săptămână. Operatorul spațiului de parcare sigur și securizat efectuează o verificare de funcționalitate a sistemului CCTV cel puțin o dată la 48 de ore. 
                     
                     
                        – Datele obținute prin sistemul CCTV se păstrează pentru o perioadă de 30 de zile, cu excepția cazului în care legislația națională sau a Uniunii aplicabilă impune o perioadă de stocare mai scurtă. În acest caz, se aplică cea mai lungă perioadă de stocare permisă de lege. 
                     
                     
                        – Spațiul de parcare sigur și securizat are o garanție a sistemului CCTV, un acord de mentenanță sau demonstrează capacități proprii de întreținere a acestuia. Sistemele CCTV din spațiul de parcare sigur și securizat sunt operate întotdeauna de tehnicieni calificați. 
                     
                  
               
                     
                        Proceduri privind personalul
                     
                  
                  
                     
                        – Pe baza unei evaluări anuale a riscurilor și fără a aduce atingere legislației naționale care stabilește cerințe suplimentare, se instituie un plan de securitate, care include toate aspectele, de la prevenirea și atenuarea riscurilor până la răspuns, în colaborare cu autoritățile de aplicare a legii. 
                     
                     
                        – Spațiul de parcare sigur și securizat are desemnată o persoană responsabilă de procedurile legate de personal în caz de incidente. Personalul din spațiul de parcare sigur și securizat deține în permanență acces la o listă completă a autorităților locale de aplicare a legii. 
                     
                     
                        – Este instituită o procedură pentru cazurile în care, în spațiul de parcare sigur și securizat, sunt parcate vehicule neautorizate. Procedura respectivă este afișată clar în spațiul de parcare sigur și securizat.
                     
                     
                        – Raportarea incidentelor și a infracțiunilor către personal și poliție este facilitată prin afișarea unei proceduri clare în spațiul de parcare sigur și securizat. 
                     
                  
               
            
               b.Nivelul de argint
            
            
            
               Tabelul 3
            
            
                     
                        NIVELUL DE ARGINT
                     
                  
               
                     
                        Perimetru
                     
                  
                  
                     
                        – Perimetrul spațiului de parcare sigur și securizat este protejat cel puțin printr-un mijloc fizic de descurajare care împiedică trecerea și permite intrarea și ieșirea din spațiile de parcare sigure și securizate numai prin punctele de intrare și de ieșire definite. Perimetrul spațiului de parcare sigur și securizat este protejat prin monitorizare și înregistrare video continuă, precum și prin mijloace vizuale de descurajare. 
                     
                     
                        – Sistemul CCTV are o înregistrare digitală continuă minimă de 5 cadre pe secundă sau bazată pe detectarea mișcării, cu pre-înregistrare și post-înregistrare, și camere de rezoluție HD cu redare fidelă pe timp de zi și de noapte de 720 de pixeli. 
                     
                     
                        – Operatorul spațiului de parcare sigur și securizat efectuează o verificare de rutină cu CCTV o dată la 72 de ore, a cărei evidență trebuie păstrată timp de o săptămână. 
                     
                     
                        – Operatorul spațiului de parcare sigur și securizat efectuează o verificare de funcționalitate a sistemului CCTV cel puțin o dată la 48 de ore. 
                     
                     
                        – Datele obținute prin sistemul CCTV se păstrează pentru o perioadă de 30 de zile, cu excepția cazului în care legislația națională sau a Uniunii aplicabilă impune o perioadă de stocare mai scurtă. În acest caz, se aplică cea mai lungă perioadă de stocare permisă de lege. 
                     
                     
                        – Spațiul de parcare sigur și securizat are o garanție a sistemului CCTV, un acord de mentenanță sau demonstrează capacități proprii de întreținere a acestuia. Sistemele CCTV din spațiul de parcare sigur și securizat sunt operate întotdeauna de tehnicieni calificați.
                     
                     
                        – Perimetrul spațiilor de parcare sigure și securizate este iluminat la 20 de lucși. 
                     
                     
                        – Orice vegetație din jurul perimetrului spațiilor de parcare sigure și securizate este curățată pentru a asigura o bună vizibilitate. 
                     
                  
               
                     
                        Spațiul de parcare
                     
                  
                  
                     
                        – Se indică prin semnalizare corespunzătoare faptul că accesul în spațiul de parcare este permis numai pentru vehiculele de marfă și vehiculele autorizate. 
                     
                     
                        – Controalele fizice sau de supraveghere la distanță se efectuează de cel puțin două ori la fiecare 24 de ore și cel puțin o dată în timpul zilei și o dată în timpul nopții. 
                     
                     
                        – Benzile pentru vehicule și pietoni existente în spațiul de parcare sunt iluminate la 15 lucși. 
                     
                     
                        – Orice vegetație din spațiul de parcare este curățată pentru a asigura o bună vizibilitate. 
                     
                  
               
                     
                        Intrare/ieșire
                     
                  
                  
                     
                        – Punctele de intrare și de ieșire din spațiile de parcare sigure și securizate sunt iluminate la 25 de lucși și sunt securizate cu bariere. Aceste bariere sunt echipate cu un sistem de interfon vocal și cu un sistem de emitere de tichete. 
                     
                     
                        – La toate punctele de intrare și de ieșire din spațiile de parcare sigure și securizate este instalat și pus în funcțiune un sistem CCTV care oferă o bună calitate a imaginii. Cerințele pentru sistemele CCTV din secțiunea „Perimetru” a acestui nivel de securitate se aplică și în cazul sistemelor CCTV de la punctele de intrare și de ieșire.
                     
                  
               
                     
                        Proceduri privind personalul
                     
                  
                  
                     
                        – Pe baza unei evaluări anuale a riscurilor și fără a aduce atingere legislației naționale care stabilește cerințe suplimentare, se instituie un plan de securitate pentru a examina riscurile specifice cu care se confruntă spațiul de parcare sigur și securizat ca urmare a unor factori precum amplasarea sa, tipurile de utilizatori, condițiile de siguranță a traficului, ratele infracționalității și considerentele generale de securitate. 
                     
                     
                        – Spațiul de parcare sigur și securizat are desemnată o persoană responsabilă de procedurile legate de personal în caz de incidente. Personalul din spațiul de parcare sigur și securizat deține în permanență acces la o listă completă a autorităților locale de aplicare a legii. 
                     
                     
                        – Este instituită o procedură pentru cazurile în care, în spațiul de parcare sigur și securizat, sunt parcate vehicule neautorizate. Procedura respectivă este afișată clar în spațiul de parcare sigur și securizat.
                     
                     
                        – Raportarea incidentelor și a infracțiunilor către personal și poliție este facilitată prin afișarea unei proceduri clare în spațiul de parcare sigur și securizat. 
                     
                     
                        – Asistența pentru utilizatori este disponibilă 24 de ore pe zi, 7 zile pe săptămână. 
                     
                  
               
            
               c.Nivelul de aur
            
            
            
               Tabelul 4
            
            
            
                     
                        NIVELUL DE AUR
                     
                  
               
                     
                        Perimetru
                     
                  
                  
                     
                        – Perimetrul spațiilor de parcare sigure și securizate este protejat printr-o barieră fizică cu o înălțime de cel puțin 1,8 metri. Între barieră și spațiul de parcare există o zonă liberă de un metru. 
                     
                     
                        – Sunt instituite măsuri de prevenire a deteriorării neintenționate a barierelor. 
                     
                     
                        – Perimetrul spațiilor de parcare sigure și securizate este iluminat la 25 de lucși. 
                     
                     
                        – Întregul perimetru al spațiului de parcare sigur și securizat este monitorizat prin supraveghere video continuă, fără a avea zone lăsate neacoperite. 
                     
                     
                        – Sistemul CCTV are o înregistrare continuă minimă de 5 cadre pe secundă sau bazată pe detectarea mișcării, cu pre-înregistrare și post-înregistrare, și camere de rezoluție HD cu redare fidelă pe timp de zi și de noapte de 720 de pixeli. 
                     
                     
                        – Operatorul spațiului de parcare sigur și securizat efectuează o verificare de rutină cu CCTV o dată la 48 de ore, a cărei evidență trebuie păstrată timp de o săptămână. 
                     
                     
                        Operatorul spațiului de parcare sigur și securizat efectuează o verificare de funcționalitate a sistemului CCTV cel puțin o dată la 24 de ore. 
                     
                     
                        – Datele obținute prin sistemul CCTV se păstrează pentru o perioadă de 30 de zile, cu excepția cazului în care legislația națională sau a Uniunii aplicabilă impune o perioadă de stocare mai scurtă. În acest caz, se aplică cea mai lungă perioadă posibilă de stocare permisă de lege.
                     
                     
                        – Spațiul de parcare sigur și securizat are o garanție a sistemului CCTV, un acord de mentenanță cu cel puțin o vizită anuală din partea unei organizații specializate calificate sau demonstrează capacități proprii de întreținere a sistemului. Sistemele CCTV din spațiul de parcare sigur și securizat sunt operate întotdeauna de tehnicieni calificați.
                     
                     
                        – Evenimentele înregistrate de CCTV și de sistemul de acces sunt sincronizate prin intermediul unui software comun de notare. 
                     
                     
                        – În cazul întreruperii conexiunii la rețea, toate evenimentele înregistrate de CCTV și de sistemul de acces se stochează local și se încarcă în echipamentul central de înregistrare odată ce conexiunile sunt restabilite.
                     
                     
                        – Orice vegetație din jurul perimetrului spațiilor de parcare sigure și securizate este curățată pentru a asigura o bună vizibilitate. 
                     
                  
               
                     
                        Spațiul de parcare
                     
                  
                  
                     
                        – Se indică prin semnalizare corespunzătoare faptul că accesul în spațiul de parcare este permis numai pentru vehiculele de marfă și vehiculele autorizate. 
                     
                     
                        – Controalele fizice sau de supraveghere la distanță se efectuează de cel puțin două ori la fiecare 24 de ore și cel puțin o dată în timpul zilei și o dată în timpul nopții.
                     
                     
                        – Benzile spațiului de parcare și cele pentru pietoni sunt marcate și iluminate la 15 lucși. 
                     
                     
                        – Orice vegetație din spațiul de parcare este curățată pentru a asigura o bună vizibilitate. 
                     
                  
               
                     
                        Intrare/ieșire
                     
                  
                  
                     
                        – Punctele de intrare și de ieșire din spațiile de parcare sigure și securizate sunt iluminate la 25 de lucși și sunt securizate cu bariere cu protecție împotriva escaladării sau a traversării pe dedesubt și cu semafoare. 
                     
                     
                        – La toate punctele de intrare și de ieșire din spațiile de parcare sigure și securizate este instalat și pus în funcțiune un sistem CCTV care oferă o bună calitate a imaginii. Punctele de intrare și de ieșire sunt echipate cu o tehnologie de recunoaștere a numărului de înmatriculare. Evidențele privind intrarea și ieșirea vehiculelor se salvează în conformitate cu legislația națională sau a Uniunii aplicabilă. 
                     
                     
                        – Punctele de intrare și de ieșire din spațiile de parcare sigure și securizate sunt asigurate prin mecanisme de prevenire și detectare a accesului neautorizat, cum ar fi turnicheți pentru pietoni, cu o înălțime de minimum 1,80 metri. Punctele de acces la servicii, precum toaletele, restaurantele și magazinele, sunt echipate cu turnicheți tripod atunci când există un acces direct între spațiul de parcare și aceste servicii. 
                     
                  
               
                     
                        Proceduri privind personalul
                     
                  
                  
                     
                        – Pe baza unei evaluări anuale a riscurilor și fără a aduce atingere legislației naționale care stabilește cerințe suplimentare, se instituie un plan de securitate pentru a examina riscurile specifice cu care se confruntă spațiul de parcare sigur și securizat ca urmare a unor factori precum amplasarea sa, tipurile de clienți, condițiile de siguranță a traficului, ratele infracționalității și considerentele generale de securitate. 
                     
                     
                        – Pe baza unei evaluări anuale a riscurilor și fără a aduce atingere legislației naționale care stabilește cerințe suplimentare, se instituie un plan de asigurare a continuității activității. Acesta include măsuri detaliate privind modul de a răspunde la incidentele perturbatoare și de a menține desfășurarea activităților critice pe durata unui incident. Conducerea spațiului de parcare sigur și securizat are capacitatea de a demonstra punerea în aplicare a măsurilor respective. 
                     
                     
                        – Este instituită o procedură pentru cazurile în care, în spațiul de parcare sigur și securizat, sunt parcate vehicule neautorizate. Procedura respectivă este afișată clar în spațiul de parcare sigur și securizat.
                     
                     
                        – Asistența pentru utilizatori este disponibilă 24 de ore pe zi, 7 zile pe săptămână. 
                     
                     
                        – Raportarea incidentelor și a infracțiunilor către personal și poliție este facilitată prin afișarea unei proceduri clare în spațiul de parcare sigur și securizat. 
                     
                     
                        – Este desemnată o persoană responsabilă de procedurile privind personalul. 
                     
                     
                        – Sistemul de gestionare a spațiilor de parcare este pregătit pentru transferul de date DATEX II. 
                     
                  
               
         
         
            
               d.Nivelul de platină
            
            
            
               Tabelul 5
            
            
                     
                        NIVELUL DE PLATINĂ
                     
                  
               
                     
                        Perimetru
                     
                  
                  
                     
                        – Perimetrul spațiilor de parcare sigure și securizate este protejat printr-o barieră continuă cu o înălțime de cel puțin 1,8 metri, prevăzută cu dispozitive de descurajare a escaladării. Între barieră și spațiul de parcare există o zonă liberă de un metru. 
                     
                     
                        – Sunt puse în aplicare măsuri de prevenire a deteriorării intenționate și neintenționate a barierelor. 
                     
                     
                        – Perimetrul spațiilor de parcare sigure și securizate este iluminat la 25 de lucși. 
                     
                     
                        – Întregul perimetru al spațiului de parcare sigur și securizat este monitorizat prin supraveghere video continuă, fără a avea zone lăsate neacoperite. 
                     
                     
                        – Sistemul CCTV are o înregistrare digitală continuă minimă de 5 cadre pe secundă sau bazată pe detectarea mișcării, cu pre-înregistrare și post-înregistrare, și camere de rezoluție HD cu redare fidelă pe timp de zi și de noapte de 720 de pixeli. 
                     
                     
                        – Operatorul spațiului de parcare sigur și securizat efectuează o verificare de rutină cu CCTV o dată la 48 de ore, a cărei evidență trebuie păstrată timp de o săptămână. 
                     
                     
                        Operatorul spațiului de parcare sigur și securizat efectuează o verificare de funcționalitate a sistemului CCTV cel puțin o dată la 24 de ore.
                     
                     
                        – Datele obținute prin sistemul CCTV se păstrează pentru o perioadă de 30 de zile, cu excepția cazului în care legislația națională sau a Uniunii aplicabilă impune o perioadă de stocare mai scurtă. În acest caz, se aplică cea mai lungă perioadă posibilă de stocare permisă de lege. 
                     
                     
                        – Spațiul de parcare sigur și securizat are o garanție a sistemului CCTV ori un acord de mentenanță cu cel puțin două vizite anuale din partea unei organizații specializate calificate sau demonstrează capacități proprii de întreținere a sistemului. Sistemele CCTV din spațiul de parcare sigur și securizat sunt operate întotdeauna de tehnicieni calificați.
                     
                     
                        – Evenimentele înregistrate de CCTV și de sistemul de acces sunt sincronizate prin intermediul unui software comun de notare. 
                     
                     
                        - Evenimentele înregistrate de CCTV de securitate din parcare sunt revizuite de personal, care utilizează clienți de pe internet. În cazul întreruperii conexiunii la rețea, toate evenimentele înregistrate de CCTV și de sistemul de acces se stochează local și se încarcă în echipamentul central de înregistrare odată ce conexiunile sunt restabilite. 
                     
                     
                        – Imaginile CCTV sunt controlate de la distanță (24 de ore pe zi/7 zile pe săptămână) de către un centru extern de monitorizare și de recepție a alarmelor, cu excepția cazului în care personalul de securitate se află la fața locului. 
                     
                     
                        – Sistemul CCTV asigură declanșarea de alarme în cazul accesului neautorizat și al escaladărilor, precum și alarme prin semnalizare audio sau luminoasă atât în parcare, cât și în centrele de monitorizare și de recepție a alarmelor.
                     
                     
                        – Orice vegetație din jurul perimetrului spațiilor de parcare sigure și securizate este curățată pentru a asigura o bună vizibilitate. 
                     
                  
               
                     
                        Spațiul de parcare
                     
                  
                  
                     
                        – Se indică prin semnalizare corespunzătoare faptul că accesul în spațiul de parcare este permis numai pentru vehiculele de marfă și vehiculele autorizate. 
                     
                     
                        – Benzile spațiului de parcare și cele pentru pietoni sunt marcate și iluminate la 15 lucși. 
                     
                     
                        – Orice vegetație din spațiul de parcare este curățată pentru a asigura o bună vizibilitate. 
                     
                     
                        – Spațiul este supravegheat de personal sau este controlat video 24 de ore pe zi/7 zile pe săptămână.
                     
                     
                        – Cerințele pentru sistemele CCTV din secțiunea „Perimetru” a acestui nivel de securitate se aplică și în cazul sistemelor CCTV din spațiul de parcare.
                     
                  
               
                     
                        Intrare/ieșire
                     
                  
                  
                     
                        – Punctele de intrare și de ieșire din spațiile de parcare sigure și securizate sunt iluminate la 25 de lucși și sunt securizate cu porți cu protecție împotriva escaladării sau a traversării pe dedesubt sau cu bariere cu protecție împotriva escaladării sau a traversării pe dedesubt, completate cu borne.
                     
                     
                        – La toate punctele de intrare și de ieșire din spațiile de parcare sigure și securizate este instalat și pus în funcțiune un sistem CCTV care oferă o bună calitate a imaginii. Punctele de intrare și de ieșire, inclusiv cele pentru pietoni, sunt monitorizate în timp real. 
                     
                     
                        – Cerințele pentru sistemele CCTV din secțiunea „Perimetru” a acestui nivel de securitate se aplică și în cazul sistemelor CCTV de la punctele de intrare și de ieșire. 
                     
                     
                        – Punctele de intrare și de ieșire din spațiile de parcare sigure și securizate sunt asigurate prin mecanisme de prevenire și detectare a accesului neautorizat, cum ar fi turnicheți pentru pietoni, cu o înălțime de minimum 1,80 metri. Punctele de acces la servicii, precum toaletele, restaurantele și magazinele, sunt echipate cu turnicheți tripod atunci când există un acces direct între spațiul de parcare și aceste servicii. 
                     
                     
                         – Punctele de intrare și de ieșire ale spațiilor de parcare sigure și securizate sunt echipate cu o tehnologie de recunoaștere a numărului de înmatriculare. La ieșirea din spațiile de parcare sigure și securizate, personalul de securitate verifică dacă numărul de înmatriculare corespunde cu cel înregistrat de sistemul de verificare a intrării și ieșirii, de exemplu, prin intermediul tichetelor, al cititoarelor RFID sau al codurilor QR. Evidențele privind intrarea și ieșirea vehiculelor din spațiile de parcare sigure și securizate se salvează în conformitate cu legislația națională sau a Uniunii aplicabilă. 
                     
                     
                        – Punctele de intrare și de ieșire din spațiile de parcare sigure și securizate sunt protejate printr-un sistem de verificare în două etape care cuprinde verificarea numărului de înmatriculare și o metodă suplimentară relevantă aleasă de spațiile de parcare sigure și securizate care să permită identificarea și verificarea conducătorilor auto, a oricărei persoane care însoțește un conducător auto și a oricărei alte persoane autorizate să intre în parcare. 
                     
                     
                        – Orice eventuală poartă de acces poate rezista la un atac extern, existând inclusiv un mecanism de blocare a ușilor cabinei de pază.
                     
                  
               
                     
                        Proceduri privind personalul
                     
                  
                  
                     
                        – Pe baza unei evaluări anuale a riscurilor și fără a aduce atingere legislației naționale care stabilește cerințe suplimentare, se instituie un plan de securitate pentru a examina riscurile specifice cu care se confruntă spațiul de parcare sigur și securizat ca urmare a unor factori precum amplasarea sa, tipurile de clienți, condițiile de siguranță a traficului, ratele infracționalității și considerentele generale de securitate. 
                     
                     
                        – Pe baza unei evaluări anuale a riscurilor și fără a aduce atingere legislației naționale care stabilește cerințe suplimentare, se instituie un plan de asigurare a continuității activității. Acesta include măsuri detaliate privind modul de a răspunde la incidentele perturbatoare și de a menține desfășurarea activităților critice pe durata unui incident. Conducerea spațiului de parcare sigur și securizat are capacitatea de a demonstra punerea în aplicare a măsurilor respective. 
                     
                     
                        – Este instituită o procedură pentru cazurile în care, în spațiul de parcare sigur și securizat, sunt parcate vehicule neautorizate. Procedura respectivă este afișată clar în spațiul de parcare sigur și securizat.
                     
                     
                        – Asistența pentru utilizatori este disponibilă 24 de ore pe zi, 7 zile pe săptămână. 
                     
                     
                        – Raportarea incidentelor și a infracțiunilor către personalul de securitate și poliție este facilitată prin afișarea unei proceduri clare în spațiul de parcare sigur și securizat. 
                     
                     
                        – Este desemnată o persoană responsabilă de procedurile privind personalul. 
                     
                     
                        – Se utilizează un manual tehnic de operare. 
                     
                     
                        – Sunt instituite proceduri de intervenție în caz de alarmă. 
                     
                     
                        – Sistemul de gestionare a spațiilor de parcare este pregătit pentru transferul de date DATEX II. 
                     
                     
                        – Rezervarea prealabilă securizată este disponibilă prin telefon, formulare de contact, e-mail, aplicații sau platforme de rezervare. În cazul în care rezervarea prealabilă se realizează prin intermediul unor aplicații sau al unor sisteme de rezervare similare, transmiterea datelor trebuie să aibă loc în timp real. 
                     
                  
               
               ANEXA II
            
            
               Standarde și proceduri de certificare
            
            
            
               A.Organisme de certificare și instruirea auditorilor 
            
            
            
               1.Numai organismele de certificare și auditorii care îndeplinesc cerințele stabilite în prezenta anexă au dreptul de a efectua certificarea spațiilor de parcare sigure și securizate menționate la articolul 8a alineatul (1) din Regulamentul (CE) nr. 561/2006. 
            
            
            
               2.Organismele de certificare ai căror auditori efectuează audituri în vederea certificării spațiilor de parcare sigure și securizate în conformitate cu standardele stabilite în anexa I dispun de o acreditare de grup în conformitate cu ISO 17021. 
            
            
            
               3.Auditorii care efectuează audituri de certificare în vederea certificării spațiilor de parcare sigure și securizate în conformitate cu standardele stabilite în anexa I stabilesc o relație contractuală cu organismul de certificare. 
            
            
            
               4.În conformitate cu ISO 17021, organismele de certificare se asigură că auditorii care efectuează audituri în vederea certificării spațiilor de parcare sigure și securizate sunt instruiți în mod corespunzător. 
            
            
            
               5.Auditorii organismelor de certificare au urmat cu succes un curs de instruire pentru auditori cu privire la cea mai recentă versiune a standardelor prevăzute în anexa I, ce cuprinde o parte teoretică și una practică. 
            
            
            
               6.Auditorii organismelor de certificare au o bună capacitate de a lucra în limba engleză, precum și o bună cunoaștere a limbii locale relevante a statului membru în care efectuează auditul. 
            
         
         
            
            
               7.Organismele de certificare care doresc să certifice spații de parcare sigure și securizate transmit Comisiei documentele care dovedesc că îndeplinesc toate cerințele prevăzute în prezenta secțiune. Dacă organismul de certificare îndeplinește toate criteriile stabilite în prezenta secțiune, numele și datele de contact ale organismului de certificare respectiv se adaugă pe site-ul oficial menționat la articolul 8a alineatul (1) din Regulamentul (CE) nr. 561/2006. 
            
            
            
               B.Proceduri privind auditurile de certificare, auditurile neanunțate și revocarea certificatului de parcare sigură și securizată 
            
            
            
               1.Auditurile de certificare a spațiilor de parcare sigure și securizate se efectuează fizic. Operatorii spațiilor de parcare care doresc să fie certificați în conformitate cu standardele Uniunii prevăzute în anexa I solicită unui organism de certificare să efectueze un audit de certificare la sediul lor. 
            
            
            
               2.Cu trei luni înainte de expirarea valabilității certificatului, operatorii spațiilor de parcare sigure și securizate care doresc să reînnoiască certificarea solicită reauditarea din partea organismului de certificare ales de ei. Auditul de recertificare este organizat, iar rezultatele sunt notificate operatorului spațiilor de parcare înainte de data expirării certificatului existent. 
            
            
            
               3.În cazul în care, din cauza unor circumstanțe excepționale care nu ar fi putut fi anticipate nici de organismul de certificare, nici de operatorul spațiilor de parcare sigure și securizate, organismul de certificare nu este în măsură să efectueze auditul de recertificare solicitat, organismul de certificare poate decide să prelungească valabilitatea certificatului existent cu până la șase luni. O astfel de prelungire poate fi reînnoită o singură dată.
            
            
               Organismul de certificare comunică Comisiei motivele unei astfel de prelungiri, iar informațiile relevante sunt puse la dispoziție pe site-ul oficial unic menționat la articolul 8a alineatul (1) din Regulamentul (CE) nr. 561/2006. 
            
            
            
               4.În cursul perioadei de valabilitate a certificatului acordat pentru recunoașterea unor spații de parcare sigure și securizate, organismul de certificare relevant efectuează cel puțin un audit neanunțat al standardelor prevăzute în anexa I. 
            
            
            
               5.Organismul de certificare notifică fără întârzieri nejustificate rezultatele auditurilor de recertificare și ale auditurilor neanunțate operatorului spațiilor de parcare sigure și securizate. 
            
            
            
               6.În cazul în care, în urma unui audit de recertificare sau a unui audit neanunțat, organismul de certificare stabilește că spațiile de parcare sigure și securizate nu mai îndeplinesc una sau mai multe dintre cerințele care fac obiectul certificatului, acesta informează operatorul cu privire la detaliile deficiențelor constatate și sugerează măsuri de remediere a lor. Organismul de certificare permite operatorului să remedieze aceste deficiențe într-un termen stabilit de auditor, ținând seama de gravitatea deficienței constatate. Operatorul informează organismul de certificare cu privire la măsurile luate pentru remedierea deficiențelor respective și furnizează toate detaliile necesare înainte de expirarea termenului. 
            
            
            
               7.Organismul de certificare evaluează măsurile corective aplicate de operator în termen de patru săptămâni. În cazul în care se stabilește că spațiul de parcare sigur și securizat îndeplinește toate cerințele minime de servicii prevăzute în anexa I și toate cerințele de securitate care fac obiectul certificatului, se eliberează un nou certificat de audit pentru nivelul solicitat. În cazul unui audit neanunțat, același certificat de audit continuă să se aplice până la expirarea sa. 
            
            
         
         
            
               8.În cazul în care organismul de certificare stabilește că spațiul de parcare sigur și securizat îndeplinește toate cerințele minime de servicii prevăzute în anexa I și cerințele de securitate la un nivel de securitate diferit de cel acoperit de certificatul existent, se eliberează un nou certificat de audit care reflectă nivelul adecvat de securitate. În cazul unui audit neanunțat, se eliberează un nou certificat de audit cu nivelul de securitate corespunzător, cu aceeași dată de expirare ca certificatul de audit pe care îl înlocuiește. 
            
            
            
               9.În cazul în care, în urma unui audit de recertificare sau a unui audit neanunțat și a evaluării oricăror măsuri corective ulterioare, organismul de certificare stabilește că spațiul de parcare sigur și securizat nu îndeplinește cerințele minime de servicii sau nu îndeplinește una sau mai multe dintre cerințele de securitate care fac obiectul certificatului existent, organismul de certificare revocă certificatul. Organismul de certificare notifică imediat operatorul, care este responsabil de eliminarea oricărei trimiteri la standardele Uniunii privind spațiile de parcare sigure și securizate de la sediul său. 
            
            
            
               10.Operatorul spațiilor de parcare sigure și securizate are posibilitatea de a sesiza organismul de certificare care a efectuat auditul în cazul în care nu este de acord cu rezultatul auditului, în conformitate cu standardul ISO 17021. După examinarea căii de atac, organismul de certificare poate decide să nu revoce certificatul de audit sau să emită un nou certificat de audit pentru un nivel de securitate diferit. 
            
            
            
               C.Cerințe care trebuie îndeplinite în urma auditului de către organismele de certificare și furnizarea de informații
            
            
            
               1.După efectuarea cu succes a auditului de certificare sau de recertificare, organismul de certificare eliberează imediat certificatul de audit operatorului spațiilor de parcare și trimite fără întârziere o copie atât operatorului spațiilor de parcare sigure și securizate certificate, cât și Comisiei. De asemenea, organismul de certificare informează Comisia atunci când certificatele de audit au fost revocate sau când nivelul de securitate al spațiilor de parcare sigure și securizate s-a modificat în urma unui audit. Certificatul de audit are o valabilitate de trei ani. 
            
            
            
               2.În conformitate cu articolul 8a alineatul (1) din Regulamentul (CE) nr. 561/2006, Comisia se asigură că informațiile relevante privind spațiile de parcare sigure și securizate certificate în conformitate cu standardele stabilite în anexa I la prezentul regulament sunt disponibile și actualizate pe site-ul oficial unic. 
            
            
            
               3.Organismele de certificare instituie un mecanism online de depunere a plângerilor pentru utilizatorii spațiilor de parcare sigure și securizate. 
            
            
            
               4.În sensul articolul 8a alineatul (4) din Regulamentul (CE) nr. 561/2006, organismele de certificare cooperează cu Comisia în ceea ce privește schimbul de informații și de feedback colectate pentru a propune îmbunătățiri sau clarificări ale standardelor stabilite în anexa I la prezentul regulament, după caz.